د لاهور نه کوټې ته په لار اور ګاډی په ټکر شوی، ۱۰ کسان مړه د ۳۵  نه زيات ژوبل
د پنجاب صوبې د لاهور ښار نه کوټې ته تلونکی اور ګاډی په رحيم يار خان کې د بل مال ګاډي سر په ټکر شوی چې له امله يې لږ تر لږه لس مسافر مړه اود ۳۵ نه زيات ژوبل شوي دي.
کراچۍ — اکبر اېکسپرېس اور ګاډی نن د زيارت، پنجشنبې په ورځ سهار وختي د پېښې ښکار شوی دی. د رحیم يار خان ضلعې د پوليس مشر (ډي پي او) سلامت خان په پېښه کې د لسو کسانو د مړينې پخلی کړی دی، هغه ويلي مالوميږي چې په ټکر شوي اور ګاډي کې اوس هم لا ځينې مسافر دننه ګېر پاتې دي. پوليس افسر ويلي پېښه کې ژوبل مسافر د رحيم يار خان او صادق اباد روغتونونو ته منتقل کړی شوي او د ځينو ژوبلو حالت پکې مرګونی ښودل شوی دی. د ځايي ميډيا ترمخه اکبر اېکسپرېس په رحیم يار خان په پټلۍ بل ولاړ مال ګاډي سره په ټکر شوی دی. د ټکرله امله د اور ګاډي نزدې پينځه ډبې د پټلۍ نه لاندې غورځېدلي او د اووه پورې ډبو ته تاوان اوختی دی. د پاکستان د رېلوی وزير شېخ رشيد احمد ويلي پېښه د انساني بۍ غورۍ له امله رامنخته شوې او پېښه کې ککړ کسان به د قانون منګولو ته راولي. وزيراعظم عمران خان هم په پېښه د افسوس څرګندونه کړې ده. بل لور ته د خېبرپښتونخوا د سېلګرۍ سيمي سوات نه لاهور ته په لار د مسافرو بس د حادثې سره مخ شوی او ۱۳ کسان پکې مړه شوي دي. د راپورونو ترمخه ياده پېښه په موټر وی د اټک سيمې سره نزدې رامنځته شوې او چارواکو ویلي د ډرايور د تېز رفتارۍ له امله ګاډی بې قابو شوی او لاندې غورځېدلی دی. ویل شوي په ګاډي کې ۵۹ مسافر سواره وو.